
Россиядә өлешләп җыелган акчага торак төзүдән тулысынча баш тарту планлаштырылмый. Бу хакта бүген Казанда торак төзелешен үстерү мәсьәләләренә багышланган киңәшмә нәтиҗәләре буенча РФ Беренче вице-премьеры Игорь Шувалов журналистларның сорауларына җавап биргәндә белдерде. Киңәшмәдә Татарстан Республикасы Президенты вазыйфаларын вакытлыча башкаручы Рөстәм Миңнеханов та катнашты.

Россия Төзелеш министрлыгында махсус эшче төркем оештырылган, анда төбәк хакимияте вәкилләре дә кертелгән, дип белдерде. Аның сүзләренчә, ТР төзелеш, архитектура һәм ТКХ министры Ирек Фәйзуллин шулай ук бу эштә катнашуга чакырылган.

Өлешләп төзүне камилләштерү механизмнарына һәм өлешләп түләүчеләр мәнфәгатьләрен яклауга килгәндә, РФ беренче вице-премьеры: “Проект башланганда һәм проект декларациясе басылганда, шул вакыттан алып проект финанс (банк) учреждениесе контроленда булырга тиеш. Төгәл йорт өчен акча күчерүче гражданнар шул сайланган йорт өчен түләгән булырга тиеш. Ә ул акчаларга алдагы объектлар төзелергә тиеш түгел. Бу очракта без үз кулларыбыз белән пирамида схемасы үсүенә юл куярга тиеш түгел. Бу хәзер бигрәк тә хәтәр”.

И.Шувалов сүзләренә караганда, 214 нче Федераль законга кертелергә тиешле үзгәрешләр намуслы төзүчеләрне канәгатьләндерергә һәм өлешләп түләүчеләрне якларга тиеш. Закон проекты Дәүләт Думасына көзге сессия дәвамында каралырга кертелер дип көтелә.

Татарстан Республикасы Президенты вазыйфаларын вакытлыча башкаручы Рөстәм Миңнеханов: “Өлешләп җыелган акчага төзү – яхшы эш, әмма бүгенге вазгыятьтә үтә күренмәлелек юк. Фатир алырга теләүчеләр килешәләр, ә аннары? Проблема килеп чыккач, безгә киләләр. Безнең ярдәм чикләнгән. Шуңа күрә законга үзгәрешләр кертергә кирәк дип саныйм, бу үтә күренмәлелек өчен җаваплылык булдыруга кирәк”, - дип билгеләп үтте.


Татарстан Республикасы Президенты вазыйфаларын вакытлыча башкаручы билгеләп үткәнчә, Татарстан гамәлдәге Федераль законга үзгәрешләр әзерләүдә үз тәкъдимнәрен белдерәчәк.
РФ Беренче вице-премьеры Игорь Шувалов: Россиядә өлешләп җыелган акчага торак төзүдән баш тарту планлаштырылмый